b'\n_START_ARTICLE_\nMangovec\n_START_SECTION_\nGojenje\n_START_PARAGRAPH_\nV Aziji ga gojijo \xc5\xbee ve\xc4\x8d kot 4.000 let, njegova pradomovina pa naj bi bila Indija. Portugalci so okoli leta 1700 mango odnesli v ju\xc5\xbeno Afriko in Brazilijo. Mango danes gojijo v de\xc5\xbeelah s tropskim in subtropskim podnebjem.\n_START_SECTION_\nSade\xc5\xbe\n_START_PARAGRAPH_\nMango je eden najbolj priljubljenih in raz\xc5\xa1irjenih tropskih sade\xc5\xbeev, saj poleg tega da je okusno sadje, vsebuje tudi veliko vitaminov._NEWLINE_Poznamo ve\xc4\x8d kot tiso\xc4\x8d sort manga, ki se med seboj razlikujejo po barvi in obliki. Sade\xc5\xbei so lahko zeleni, rumeni, oran\xc5\xbeni ali rde\xc4\x8dkasti; obi\xc4\x8dajno so rde\xc4\x8dkasti na tisti strani, ki je obrnjena proti soncu._NEWLINE_Po obliki razlikujemo okrogle in jaj\xc4\x8daste mange, nekatere sorte pa spominjajo na obliko srca. So\xc4\x8divje je oran\xc5\xbenorumeno, v sredini pa je velika ko\xc5\xa1\xc4\x8dica. Mangovo gladko in mehko so\xc4\x8divje je sladko in zelo so\xc4\x8dno, saj vsebuje veliko vode, zato je to sadje zelo osve\xc5\xbeilno. Vsebuje veliko provitamina A, vitamine B3, B5, B6, C in E, baker, mangan, magnezij, kalij in cink.\n_START_SECTION_\nUporaba manga\n_START_PARAGRAPH_\nPri nas lahko mango kupimo skoraj vse leto, najve\xc4\x8d pa ga pojemo pozimi, ko je na voljo manj doma\xc4\x8dega sve\xc5\xbeega sadja. V Aziji ima mango podobno vlogo kot pri nas jabolko, saj ga uporabljajo tudi pri pripravi \xc5\xa1tevilnih sla\xc5\xa1\xc4\x8dic. Mango u\xc5\xbeivamo sve\xc5\xbe v sadnih solatah, pretla\xc4\x8denega pa zme\xc5\xa1amo z jogurtom ali mlekom ter napitek izbolj\xc5\xa1amo z di\xc5\xa1avnicami. Zelo znan je\xc2\xa0\xc2\xbbmangov chutney\xc2\xab, ki spominja na marmelado, a je mo\xc4\x8dno za\xc4\x8dinjen. Narezan ali pretla\xc4\x8den mango tekne tudi k mesu, zlasti perutnini, in ribjim jedem.'